
Fehérje keresztkötött cellulóz rostok felületi és mechanikai tulajdonságai

Dolgozatomban egy kísérletet írtam le, illetve elemeztem annak eredményeit. Az évek során többféle módszerrel módosították a papírrostok tulajdonságait akár adalékanyagokkal, akár egyéb kémiai eljárással. Többek között a cél az is volt, hogy minőségjavulást érjenek el az abszorpció területén vagy speciális csomagolóeszközt hozzanak létre.
Az elvégzett kísérlet során én is az abszorpciós tulajdonságok javítására törekedtem. Még a lapképzés előtt különböző fehérjéket kevertem a rost szuszpenzióhoz és a későbbiekben a felületmódosító hatásukat vizsgáltam. A fő hangsúly az abszorpciós változásokon volt, de felmerült a kérdés, milyen egyéb tulajdonságok módosultak és egyáltalán képezhető-e lap a fehérjék jelenlétével?
A három választott fehérje a kollagén, a kondroitin-szulfát és a glükozamin-szulfát volt, amelyeket keresztkötő adalékanyagként használtam. A keresztkötések növelésével a papír több víz megkötésére képes és így már felveheti a versenyt a poliakrilsav alapú szuperabszorbens anyagokkal.
Az anyagok és az alkalmazott módszerek bemutatása után leírtam a kísérlet menetét és annak eredményeit. A fehérjékkel kezelt lapokat egy kontroll csoporttal hasonlítottam össze.
A sikeres lapképzést követő mérések, számítások és a mikroszkópos felvételek egyértelművé tették, hogy kialakultak keresztkötések a cellulóz rostok között, távolabbi molekulák is össze tudtak kapcsolódni. A módosítás a szilárdságot kevésbé befolyásolta, ellenben a felületi és a nedvesítési energia pozitív változáson ment át, és ezáltal az abszorpciós tulajdonságok is jobbak lettek. Jelentősen javult a próbatestek vízmegtartó képessége, ráadásul a kollagén a papír szilárdságára is pozitív hatással volt. A retenció a legjobb esetben 230 %-al nőtt, ami már összehasonlítható egy szuperabszorbens anyag értékeivel.



